**Patrick Wayne Swayze** (pronunciado ˈsweɪziː), nado en Houston (Texas) o 18 de agosto de 1952 e finado nos Ánxeles (California) o 14 de setembro de 2009, foi un actor, cantante e bailarín estadounidense. Foi coñecido sobre todo polos seus papeis nos filmes *Dirty Dancing* e *Ghost*.

Traxectoria
-----------

Naceu no seo dunha familia católica de orixe irlandesa no estado de Texas. A súa nai era coreógrafa e o seu pai delineante. Na escola tomou contacto con disciplinas que serían importantes na súa vida, como o ballet clásico, o teatro e a patinaxe sobre xeo. Con vinte anos marchou a Nova York a completar os seus estudos de danza nas escolas de balé Harkness Ballet e Joffrey Ballet.

### Cine, teatro e televisión

A primeira aparición profesional de Swayze como bailarín foi na compañía Disney on Parade. A finais dos setenta e primeiros oitenta fixo algunhas substitucións en producións teatrais de Broadway e papeis puntuais en series de televisión, ata que en 1983 se dá a coñecer como un dos personaxes principais de *The Outsiders*, o filme de Francis Ford Coppola. Esa participación dálle para encadear tres series de ficción para televisión: *Amencer vermello* (1984), *Youngblood* (1986), e sobre todo *North and South* (1986), ambientada durante a guerra civil estadounidense.

Aínda que eses traballos lle outorgan unha certa sona, o papel que o levou á fama foi a súa interpretación do profesor de danza Johnny Castle en *Dirty Dancing*, a comedia musical romántica daquela tempada (1987), e que gañou o Oscar á mellor canción orixinal. Swayze foi nomeado a un globo de ouro pola súa actuación, e o filme foi o primeiro da historia en vender máis dun millón de copias en vídeo. Despois de realizar algúns papeis menores e de aparecer en distintas promocións polo seu atractivo físico, en 1990 interpretou o seu segundo filme importante, a comedia *Ghost*, con Demi Moore e Whoopi Goldberg. O filme foi nomeado para varios óscares, pero só acadou o de mellor guión e o de mellor actriz secundaria. Ao ano seguinte foi elixido pola revista *People* como home vivo máis sexi.

Dende o ano 1996 ata o ano 2000 Swayze tivo que deixar de actuar como consecuencia dunha caída de cabalo, que lle rompeu as dúas pernas e lle ocasionou outras feridas e lesións. En 2001 filma *Donnie Darko* e en *2004* un remake de *King Solomon's Mines*. Durante todo este tempo non abandonou o teatro nin tampouco as series de televisión, aínda que non tivo moitos papeis principais. A súa última produción foi de feito a serie *The Beast*, cando xa anunciara publicamente que padecía cancro.

### Vida persoal e falecemento

Swayze casou o 12 de xuño de 1975 con Lisa Niemi, e permaneceu casado ata a súa morte. Non tiveron fillos. Era afeccionado aos cabalos e sabía pilotar unha avioneta.

En xaneiro de 2008 foille diagnosticado un cancro de páncreas, que fixo público. Durante os dous últimos anos da súa vida mesturou as súas aparicións públicas para recadar diñeiro para a loita contra a enfermidade, con tratamentos médicos de quimioterapia e operacións. Faleceu de cancro no verán de 2009.

Filmografía
-----------

| Ano | Filme ou serie |
| --- | --- |
| 1979 | *Skatetown* |
| 1983 | *Uncommon Valor* |
| 1983 | *The Outsiders* |
| 1984 | *Amencer vermello* |
| 1984 | *Grandview* |
| 1985 | *North and South* (serie) |
| 1986 | *Youngblood* |
| 1987 | *Dirty Dancing* |
| 1987 | *Steel Dawn* |
| 1988 | *Tiger Warsaw* |
| 1989 | *Next of Kin* |
| 1989 | *Road House* |
| 1990 | *Ghost* |
| 1991 | *Point Break* |
| 1992 | *City of Joy* |
| 1993 | *Father Hood* |
| 1995 | *Disney's Tall Tale* |
| 1995 | *Three Wishes* |
| 1995 | *To Wong Foo, Thanks for Everything, Julie Newmar* |
| 1998 | *Letters from a Killer* |
| 1998 | *Black Dog* |
| 2000 | *Forever Lulu* |
| 2001 | *Donnie Darko* |
| 2001 | *Green Dragon* |
| 2002 | *Waking Up in Reno* |
| 2003 | *One Last Dance* |
| 2003 | *11:14* |
| 2004 | *Dirty Dancing: Havana Nights* |
| 2004 | *George and the Dragon* |
| 2004 | *King Solomon's Mines* (miniserie) |
| 2005 | *Keeping Mum* |
| 2005 | *Icon* |
| 2006 | *The Fox and the Hound 2* |
| 2007 | *Jump!* |
| 2007 | *Christmas in Wonderland* |
| 2008 | *Powder Blue* |
| 2009 | *The Beast* (serie) |

|  |  |
| --- | --- |
| Control de autoridades | 
* Wd: Q49004
* WorldCat
* VIAF: 84230844
* Allmovie: p113376
* AllMusic: mn0000016239
* AlloCiné: 13450
* BIBSYS: 99026087
* BNE: XX1265826
* BNF: 13924637h
* Box Office Mojo: patrickswayze
* CineRessources: 54811
* CiNii: DA18760922
* Discogs: 355254
* EBID: ID
* FAST: 250247
* GEC: 0516685
* GND: 118843923
* IBDB: 79810
* IMDb: nm0000664
* ISNI: 0000000114499568
* LCCN: n88266630
* Metacritic: patrick-swayze
* MusicBrainz: ID
* Munzinger: 00000019897
* NKC: js20040107005
* NLA: 35378898
* NNDB: 000025173
* NTA: 073695998
* PTBNP: 1458909
* Rotten Tomatoes: patrick\_swayze
* SELIBR: 329721
* SNAC: w6pg1z52
* Songkick: 382372
* SUDOC: 070750068
* TMDb: 723
* Treccani: patrick-swayze
* TVcom: patrick-swayze
* WikiTree: Swayze-66

 |